CELEX: C2006/326/60
Language: sk
Date: 2006-12-30 00:00:00
Title: Vec C-426/06: Žaloba podaná 17. októbra 2006 – Komisia Európskych spoločenstiev/Helénska republika

30.12.2006   
            
            
               SK
            
            
               Úradný vestník Európskej únie
            
            
               C 326/29
            
         Žaloba podaná 17. októbra 2006 – Komisia Európskych spoločenstiev/Helénska republika
   (Vec C-426/06)
   (2006/C 326/60)
   Jazyk konania: gréčtina
   Účastníci konania
   
      Žalobkyňa: Komisia Európskych spoločenstiev (v zastúpení: S. Pardo Quintillán a M. Konstantinidis)
   
      Žalovaná: Helénska republika
   Návrhy žalobkyne
   
               —
            
            
               určiť, že Helénska republika si tým, že neprijala opatrenia potrebné pre úplné a správne zosúladenie článku 2 (body 27, 28, 31, 32, 34 a 36), článkov 4 a 5, článku 6 ods. 2, článku 7, článku 8 ods. 1 a 2, článku 9, článku 10 ods. 2, článku 11 ods. 2 až 6, článku 13 ods. 4 a článku 14, ako aj príloh II až VIII smernice Európskeho parlamentu a Rady 2000/60/ES z 23. októbra 2000, ktorou sa stanovuje rámec pôsobnosti pre opatrenia spoločenstva v oblasti vodného hospodárstva (1), nesplnila povinnosti, ktoré jej vyplývajú z týchto ustanovení a z článku 24 ods. 1 uvedenej smernice,
            
         
               —
            
            
               zaviazať Helénsku republiku na náhradu trov konania.
            
         Žalobné dôvody a hlavné tvrdenia
   Grécke orgány prebrali smernicu 2000/60/ES do gréckeho právneho poriadku zákonom č. 3199/2003, zverejneným v úradnom vestníku vlády (FEK/A/280/9. decembra 2003) a oznámeným Komisii ako vykonávacie opatrenie. Kontrolou súladu tohto legislatívneho aktu so smernicou 2000/60/ES sa zistilo, že tento zákon mal byť upresnený prostredníctvom vykonávacích aktov, ktorými by v celom rozsahu bola prebratá smernica do vnútroštátneho právneho poriadku.
   Podľa Komisie má správne prebratie smernice do gréckeho práva v tejto veci osobitný význam, keďže vzhľadom na jej predmet a rozsah pôsobnosti je smernica 2000/60/ES legislatívnym textom, ktorý má zásadný význam, pokiaľ ide o ochranu a hospodárenie s vodou.
   Grécke úrady okrem toho uvádzajú, že smernica nebola prebratá v celom rozsahu a že je potrebné prijať dodatočné opatrenia, pričom toto konanie už bolo začaté a nebolo ukončené.
   
      (1)  Ú. v. ES L 327, 22.12.2000, s. 1; Mim. vyd. 15/005, s. 275.